 लगीं और उनसे पानी बहने लगा। पूरा शरीर लाठियों की मार से टूट रहा था। कुछ न बुलवा पाने की स्थिति में उसे नीचे उतारा गया।
'साहब, इसके पिताजी इससे मिलने आए हैं।' एक सिपाही ने आकर सूचना दी।
यंत्रणा फिर शुरू हुई। हेमंत आधी बेहोशी में था। उसकी दोनो टाँगें फैला कर उस पर लाठी रख दी गई।
'बताओ...।' वही पुराना जिदभरा सवाल।
'मुझे नहीं मालूम...।' वही पुराना जीवटभरा जवाब।
उसके मुँह से दिशाओं को कँपा देनेवाली चीख निकली। लाठी पर दो तरफ से दो सिपाही चढ़ गए थे और उसके पैरों की हडि्डयाँ कड़ा∙∙∙क की आवाज के साथ टूट गई थीं। वह फिर भी कुछ नहीं बोला।
दारोगा ने एक नाई को बुलवा रखा था। वह उसके हाथों की उँगलियों के नाखून एक-एक करके उखाड़ता जा रहा था और दारोगा अपना सवाल दोहरा रहा था।
'उसका सवाल ही पैदा नहीं होता बच्चे... आलाकमान का हुक्म है कि विरोधियों को जड़ से मिटा दिया जाए।' दारोगा वीभत्स हँसी हँसा था।
जब डॉ. देवेंद्र कुमार को हेमंत की लाश सौंपी गई तो इसे उन्होंने अपनी खुशकिस्मती माना। कितनी ही लाशें रोज गायब कर दी जा रही थीं। उन्होंने अपने बेटे को शहीद माना और एक आँसू नहीं रोए न ही ज्योति को रोने दिया। ज्योति गर्भवती थी। डॉ साहब के ऊपर बहुत सी जिम्मेदारियाँ थीं जिन्हें उन्हें पूरा करना था।
उन्होंने हेमंत की चिता सजाते समय एक बार भी उसके उखड़े नाखूनों और जले शरीर पर नहीं सोचा। वह चिता को आग देते समय ये सोच रहे थे कि अपने बेटे की तस्वीर पर कभी हार नहीं चढ़ाएँगे। चिता की आग से निकले धुएँ ने वहाँ खड़े हर इनसान को पूरी तरह ढक लिया था। डॉ. साहब उस धुएँ मे सबसे देर तक खड़े रहे थे।
जब धुआँ छँटा तो कमरे की दीवारों का रंग बदल चुका था। वह सोफे पर निराश, थके और टूटे बैठे थे। गुड़िया उनके कंधे पर सिर रखे थी। उ